באפט משלם למנהלים בברקשייר שכר של בנקאים - גלובל - TheMarker
באפט משלם למנהלים בברקשייר שכר של בנקאים
מנכ"ל אחת מקבוצות הביטוח של ברקשייר התאוויי קיבל 17.4 מיליון דולר בשנה שעברה ■ באפט: "מאז ומתמיד תגמלנו על ביצועים"
המיליארדר וורן באפט, אשר אמר בעבר כי תאוות הבצע של הבנקאים תרמה להעמקת המשבר הכלכלי בארה"ב, מושך גם הוא עובדים לחברה שלו, ברקשייר התאוויי, באמצעות שכר שלא נופל משכר הבנקאים בוול סטריט, דיווחה סוכנות הידיעות בלומברג.
ברקשייר שילמה בשנה שעברה 17.4 מיליון דולר לתומס נרני, מנכ"ל קבוצת הביטוח יונייטד סטייטס ליאביליטי, השייכת לברקשייר; שכר של 12.4 מיליון דולר למנכ"ל גייקו טוני ניצ'לי; וחטיבת נשונל אינדמניטי העניקה 9.26 מיליון דולר למנהלה אג'יט ג'אין, לפי מסמכים שהגישה ברקשייר לרגולטורים. ברקשייר אמרה בשנה שעברה כי משכורתו של באפט עצמו תישאר 100 אלף דולר, על פי בקשתו.
בשנה שעברה באפט מתח ביקורת על אי השוויון בחלוקת ההכנסות בארה"ב וקרא להעלות את המיסוי על העשירים. ג'יימי דיימון, מנכ"ל ג'יי פי מורגן צ'ייס, הבנק הגדול בארה"ב במונחי שווי שוק, אמר בחודש שעבר כי הוא מהמר ש-20 ו 30 אנשים בברקשייר מרוויחים יותר מבעלי השכר הגבוה ביותר בבנק שלו. "בין אם זה וורן באפט או ג'יימי דיימון, כולם משלמים הרבה", אמר לבלומברג צ'רלס אלסון, מנהל מכון מחקר לממשל תאגידי באוניברסיטת דלוור. "השכר יצא משליטה בכל מקום".
הצהרותיה של ברקשייר מעידות כי יותר מ-20 מנהלים בחטיבות הביטוח של החברה הרוויחו לפחות מיליון דולר בשנה שעברה. גרגורי אייבל, מנכ"ל מידאמריקן אנרג'י הולדינגס, הרוויח ב-2011 9.9 מיליון דולר. "שילמנו בונוסים גבוהים מאוד בברקשייר בעבר, אך תמיד שילמנו אותם לפי ביצועים", אמר באפט בראיון לפני שנתיים. "אני אוהב לגרום לאנשים מוכשרים לעשות דברים נהדרים עבורנו, ואני משלם להם בהתאם".